Document ID: 32015R0399

UREDBA KOMISIJE (EU) 2015/399
оd 25. veljače 2015.
o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za 1,4-dimetilnaftalen, benfurakarb, karbofuran, karbosulfan, etefon, fenamidon, fenvalerat, fenheksamid, furatiokarb, imazapir, malation, pikoksistrobin, spirotetramat, tepraloksidim i trifloksistrobin u ili na određenim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,
budući da:
(1)
Maksimalne razine ostataka (MRO) za etefon, fenvalerat, pikoksistrobin i tepraloksidim utvrđene su u Prilogu II. Uredbi (EZ) br. 396/2005. MRO-ovi za karbofuran, karbosulfan, fenamidon, fenheksamid i trifloksistrobin utvrđene su u Prilogu II. i dijelu B Priloga III. Uredbi (EZ) br. 396/2005. MRO-ovi za malation i spirotetramat utvrđeni su u dijelu A Priloga III. Uredbi (EZ) br. 396/2005. MRO-ovi za benfurakarb i furatiokarb utvrđeni su u Prilogu V. Uredbi (EZ) br. 396/2005. U pogledu 1,4-dimetilnaftalena i imazapira specifični MRO-ovi nisu bili utvrđeni u tim prilozima niti su tvari bile uvrštene u Prilog IV. navedenoj Uredbi tako da se primjenjuje zadana vrijednost od 0,01 mg/kg.
(2)
U okviru postupka odobrenja uporabe sredstva za zaštitu bilja koje sadržava aktivnu tvar 1,4-dimetilnaftalen na krumpiru podnesen je zahtjev za izmjenu postojećih MRO-ova u skladu s člankom 6. stavkom 1. Uredbe (EZ) br. 396/2005.
(3)
U pogledu uporabe esfenvalerata taj je zahtjev podnesen za papriku, brokulu i salatu. U pogledu uporabe etefona podnesen je zahtjev za izmjenu postojećih MRO-ova za stolne masline. U pogledu uporabe fenheksamida taj je zahtjev podnesen za borovnice, brusnice, ogrozd i azarolu. U pogledu uporabe malationa taj je zahtjev podnesen za agrume, jagode i salatu. U pogledu uporabe pikoksistrobina taj je zahtjev podnesen za šećernu repu. U pogledu uporabe spirotetramata taj je zahtjev podnesen za masline za proizvodnju ulja. U pogledu uporabe tepraloksidima taj je zahtjev podnesen za čičoku i rotkvice. U pogledu uporabe trifloksistrobina taj je zahtjev podnesen za jagodičasto voće.
(4)
U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za uporabu fenamidona na korjenastom i gomoljastom povrću pod brojčanom oznakom 0213000, lukovičastom povrću, rajčici, paprici, feferonima, patlidžanu, brokuli, kineskom kupusu, salati i drugom salatnom bilju, špinatu i srodnim biljkama (listovi), začinskom bilju, kardi, komoraču i rabarbari. Podnositelji zahtjeva tvrdi da odobrena uporaba tvari na tim kulturama u Sjedinjenim Američkim Državama dovodi do toga da ostaci prekoračuju MRO-ove odobrene Uredbom (EZ) br. 396/2005 i da su potrebni viši MRO-ovi kako bi se izbjegle trgovinske zapreke pri uvozu tih kultura.
(5)
U pogledu uporabe imazapira podnesen je zahtjev za izmjenu postojećih MRO-ova za genetički modificiranu soju, leću, sjemenke suncokreta, sjeme repice i sjeme gorušice. Podnositelj zahtjeva tvrdi da odobrena uporaba tvari na tim kulturama u Argentini, Brazilu i Kanadi dovodi do toga da ostaci prekoračuju MRO-ove iz Uredbe (EZ) br. 396/2005 i da su potrebni viši MRO-ovi kako bi se izbjegle trgovinske zapreke pri uvozu tih kultura. U pogledu uporabe malationa taj je zahtjev podnesen za jabuke, kruške i šljive. Podnositelj zahtjeva tvrdi da odobrena uporaba tvari na tim kulturama u Argentini, Čileu i Južnoj Africi dovodi do toga da ostaci prekoračuju MRO-ove iz Uredbe (EZ) br. 396/2005 i da su potrebni viši MRO-ovi kako bi se izbjegle trgovinske zapreke pri uvozu tih kultura.
(6)
U skladu s člankom 8. Uredbe (EZ) br. 396/2005 te su zahtjeve ocijenile dotične države članice i Komisiji dostavile izvješća o ocjeni.
(7)
Europska agencija za sigurnost hrane (dalje u tekstu: „Agencija”) ocijenila je zahtjeve i izvješća o ocjeni, posebno ispitavši opasnosti za potrošače i, prema potrebi, za životinje, te dala obrazložena mišljenja o predloženim MRO-ovima (2). Ta je mišljenja dostavila Komisiji i državama članicama te ih učinila dostupnima javnosti.
(8)
Agencija je u svojem obrazloženom mišljenju zaključila da dostavljeni podaci u pogledu uporabe malationa na jabukama, kruškama, šljivama i jagodama nisu dostatni za utvrđivanje novih MRO-ova. Postojeći MRO-ovi stoga trebaju ostati nepromijenjeni.
(9)
Europska udruga za začine obavijestila je Komisiju da velik broj pošiljaka sušenih šampinjona uvezenih iz Kine sadržava razine ostataka karbofurana više od 0,1 mg/kg. U skladu s člankom 43. Uredbe (EZ) br. 396/2005 Komisija je od Agencije zatražila da provjeri taj podatak kako bi utvrdila uvozna odstupanja za kultivirane gljive. Komisija je istodobno od Agencije zatražila da pregleda sve postojeće maksimalne razine ostataka za N-metil-karbamatne insekticide karbofuran, karbosulfan, benfurakarb i furatiokarb, uključujući MRO-ove koje je utvrdila Komisija za Codex Alimentarius (CXL-ove) i koji su provedeni tom Uredbom.
(10)
U svojem obrazloženom mišljenju od 3. veljače 2014. (3) Agencija je preporučila da se MRO-ovi za karbofuran u svježim kultiviranim gljivama zadrže na trenutačnoj posebnoj granici određivanja od 0,01 mg/kg jer bi više vrijednosti mogle biti razlog za zabrinutost u pogledu akutne konzumacije potrošača. Agencija je nadalje preporučila brisanje MRO-ova utvrđenih za karbofuran i karbosulfan koji odgovaraju CXL-ovima za mandarine, naranče, suncokret, sjeme repice i začine. U pogledu karbofurana Agencija je zbog njegovih niskih toksikoloških referentnih vrijednosti preporučila da se MRO-ovi utvrde ispod trenutačne posebne granice određivanja za proizvode koji bitno pridonose prehrani potrošača.
(11)
Komisija je zatražila mišljenje referentnih laboratorija Europske unije koji su dostavili dokaz da se karbosulfan, benfurakarb i furatiokarb tijekom analitičkih postupaka djelomično pretvaraju u karbofuran. Stoga je prikladno utvrditi definiciju ostatka za spojeve N-metil-karbamata. Osim toga, za neke tvari referentni laboratoriji Europske unije potvrdili su da je zahvaljujući tehnološkom razvoju za određene proizvode moguće utvrditi niže razine analitičkog određivanja.
(12)
Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.
(13)
Putem Svjetske trgovinske organizacije zatraženo je mišljenje trgovačkih partnera Unije o novim MRO-ovima te su njihove napomene uzete u obzir.
(14)
Uredbu (EZ) br. 396/2005 potrebno je stoga na odgovarajući način izmijeniti.
(15)
Kako bi se omogućilo uobičajeno stavljanje na tržište, prerada i potrošnja proizvoda, ovom je Uredbom potrebno utvrditi prijelazne odredbe za proizvode koji su zakonito proizvedeni prije izmjene MRO-ova i za koje postoje informacije kojima se pokazuje da je zadržana visoka razina zaštite potrošača.
(16)
Potrebno je državama članicama i zainteresiranim stranama ostaviti razuman rok prije početka primjene izmijenjenih MRO-ova kako bi se mogle pripremiti za ispunjavanje novih uvjeta koji proizlaze iz izmjene MRO-ova.
(17)
Mjere predviđene ovom Uredbom u skladu su s mišljenjem Stalnog odbora za biljke, životinje, hranu i hranu za životinje,
DONIJELA JE OVU UREDBU:
Članak 1.
Prilozi II., III. i V. Uredbi (EZ) br. 396/2005 mijenjaju se u skladu s Prilogom ovoj Uredbi.
Članak 2.
Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su zakonito proizvedeni prije 3. listopada 2015.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
U pogledu MRO-ova za benfurakarb, karbofuran, karbosulfan i furatiokarb primjenjuje se od 3. listopada 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. veljače 2015.

Labels: 1
17
20
0
3
6